Abancintisayo Bacela Usekelo Ngelanga Lokucina
UMkhokheli weMDC uMnu Welshman Ncube kanye labanye abancintisayo kukhetho bacele uzulu ukuthi abavotele ngobunengi kukhetho lwangoLwesithathu
WASHINGTON DC — Umkhokheli weMDC uMnu Welshman Ncube, yena oncintisa kukhetho lokudinga uMongameli sekhuthaze uzulu ukuthi aphume ngobunengi ngoLwesithathu ayevotela ibandla lakhe. UNcube ungqikilana lomkhokheli weMDC-T uMnu Morgan Tsvangirai LoMongameli Robert Mugabe. UNcube uthi ibandla lakhe yilo lodwa eliqakathekisa izifiso zikazulu. Ngalokho uthi uzulu kumele avotele yena njengomongameli welizwe njalo avotele amakhansila lamalunga edale lephalamende avela kucele lakhe leMDC. "Ngiyanxusa isizwe sikaMthwakazi, ngiyanxusa uzulu weZimbabwe ukuthi avotele ibandla leMDC engilikhokhelayo leli eligqoka eziyi-green," kutsho uMnu Ncube. "Ibandla lami yi-team yabantu abalamacebo lolwazi lokwakha kakutsha iZimbabwe silungise imilo zabantu. Yikho-ke siyalikhombisa siyalicela ukuthi lisivotele, livotele mina njengoPresident livotele amaqula ethu awephalamende lamakhansila." Isikhulumeli seMDC kaNcube uMnu Nhlanhala Dube yena oncintisa edinga ukumela iLobengula-Njube edale lephalamende ucele uzulu wesigaba sakhe ukuthi amvotele. UDube uthe engakhethwa uzakhulumisana lozulu wesigaba sakhe bavumelane ukuthi nhlelo bani ezidingakalayo ukuthuthukisa lesisigaba. Wengeze wathi akukhangeleleyo kakhulu yikuphucula abatsha kanye lokusungula inhlelo ezinakekela abantu abaphila legciwane lengculazi. "Ngizasebenza lezakhamizi ngoba yibo abanikazi bendawo, mina ngizimisele ukuba ludondolo lwendawo. Yikho uzananzelela ukuthi baveke kabangibizi ngobaba uDube, bangibiza ngokuthi nginguNhlanhla," kutsho uDube. UMnu Pilate Ndebele laye lilunga leMDC kaNcube njalo udinga ukumela iBulilima East edale lephalamende. Ukhombise uzulu kanje uNdebele: "Singalahleki ekuvoteni kwethu kusasa bantu bakithi. Livotele mina lebandla lami leMDC." Sixhume njalo amalunga eMDC-T agoqela uMnu Joel Gabuza yena oncintisa eBinga South. UMnu Gabuza ubevele emela isigaba lesi edale lephalamende. "Abantu beBinga South ngibakhuthaza ukuthi baphume ngobunengi babo bayevota siqedelane lenhlupho zonke lezi ezikhona," kutsho uGabuza.